Regeringen vil gøre det muligt at udskyde varme- eller elregningen, hvis den overstiger prisen fra sidste efterår. Det kom tirsdag frem på et pressemøde i Statsministeriet. - Vi forstår, at rigtig mange danskere er bekymrede for vinteren, lød det fra statsminister Mette Frederiksen (S). Regeringen foreslår en mulighed for statsfinansierede, midlertidige lån til udgifterne til el, gas og fjernvarme, hvis udgifterne overstiger dem fra sidste efterår, ved at gøre det muligt at udskyde betalingen til et senere tidspunkt, hvor prisen kan være faldet igen. Staten vil altså stille penge til rådighed for de enkelte elselskaber. Renten forventes at komme til at ligge omkring to procent. - Ordningen med et prisloft på energi vil have et omfang på omkring 45 milliarder kroner, uddybede Finansminster Nicolai Wammen (S) på pressemødet. Skal hjælpe de trængte TV2 Nord har i den seneste tid haft fat i både købmænd , bagere og private husejere , der står med abnormt høje regninger til el og varme. - Jeg må indrømme, at der løb tårer ned ad mine kinder, da jeg så beløbet, siger bager i Hjallerup Susanne Ramskov om øjeblikket, da hun så sin forretnings seneste elregning. Pressemødet kommer seks dage efter, at Folketinget har vedtaget flere hastelove med ikrafttrædelse 1. oktober, som skal afbøde prisstigningerne. Her er elprisen blandt andet reduceret med 4 øre per kilowatt-time, så den resten af året vil være på 72,3 øre. Afgiften sænkes yderligere til 68,8 øre efter årsskiftet.
Regeringen vil give mulighed for statsfinancierede lån på udgifter for gas, el og fjernvarme, lød det tirsdag på et pressemøde i Statsministeriet.